1Napatettongngi Salomo Bolana PUWANGNGE sibawa saorajana arungngé ri laleng wettu 20 taung.
2Kota-kota iya nabbéréyangngé Arung Hiram lao ri aléna, napatettongngi paimeng, nainappa nasuro tau Israélié monro kuwaro.
3Nasittaiwi daéra Hamat sibawa Zoba
4enrengngé pakkasse’i kota Tadmor ri padang kessi’é, nainappa napatettong paimeng pusa’na bokongngé ri Hamat.
5Napatettongngi paimeng kota Bét-Horon-Yasé sibawa Bét-Horon-Yawa mancaji kota mabbénténg sibawa gerbang iya taccala’é tange’na.
6Napatettong towi paimeng kota Baalat, sibawa sininna kota bokongngé, enrengngé kota-kota pangkalanna karétaé sibawa anyaranna. Sininna rancana appatettongenna ri Yérusalém, Libanon sibawa ri sininna daéra akuwasanna purani napogau’.
7Sininna wija-wijanna bangsa Kanaan iya dé’é naulléi mpunoi gangka cappu tau Israélié wettunna mennang tudangiwi wanuwaéro, ripangarani ri Arung Salomo untu’ majjama passa. Mennang iyanaritu tau Hét, Amori, Féris, Héwi sibawa Yébus. Lettu makkekkuwangngé mancaji ata mupi wija-wijanna mennang.
8(8:7)
9Tau Israélié dé’ narisuro majjama passa; jamanna mennang iyanaritu selaku prajuri, parawira, komandang karéta musu, sibawa tentara pasukang makkinnyarang.
10Duwa ratu limappulo pegawé riwéréng tanggung jawa’ lao ri sining tau iya pogau’é jamang passa ri laleng maddupa-rupang proyé’ pembangunang.
11Napalétté’ni Salomo bainéna, iyanaritu ana’na arung Maséré, polé ri Kota Daud lao ri bola iya napatettongengéngngi. Saba’ mappikkiri’i Salomo, "Dé’ nawedding monro bainéku ri saorajana Daud, arunna Israélié, nasaba sininna onrong puraé naonroi ripalénne Petti Assijancingngé iyanaritu onrong mapaccingngi."
12Makkasuwiyanni Salomo akkarobangeng ritunu lao ri PUWANGNGE ri yasé’na mézba iya napatettongngé ri yolona Bolana PUWANGNGE.
13Iyaro sining akkarobangengngé nakkasuwiyangengngi situru Hukkunna Musa untu’ tungke esso maraja: Esso Saba’, Esso Maraja Uleng Baru, sibawa iya tellu esso maraja pattaungengngé, iyanaritu Esso Maraja Roti Dé’é Raginna, Esso Maraja Engngalang sibawa Esso Maraja Kalampang Daud-daung.
14Situru sibawa sining peraturanna Daud ambo’na, naatoro’i Salomo jama-jamang esso-essoé untu’ sining imangngé sibawa untu’ tau Léwié iya harusu’é makkélong poji-pojiyang lao ri PUWANGNGE sibawa bantui sining imangngé ri laleng pogau’i upacara-upacara assompangngé. Makkuwatoro sining pengawalna Bolana PUWANGNGE nabagéi ri laleng regu-regu untu’ tungke pintu gerbang, situru panunju’na Daud atanna Allataala.
15Sininna panunju’na Daud lao risining imangngé sibawa tau Léwié passalenna sining gudangngé sibawa gau’-gau’ laingngé, naccowériwi sibawa matutu.
16Natépuni proyé’ pembangunang iya narancanaé Salomo. Sininna jama-jamangngé, mappammulai ripasanna pondasinna lettu tépunna Bolana PUWANGNGE, purani napogau’ sibawa makessing.
17Purairo laoni Salomo ri Ezion-Géber sibawa Elot, kota-kota pelabuhang ri wirinna Séppang Akaba ri wanuwa Edom.
18Kirinni Arung Hiram lao ri aléna kappala-kappala iya napajoppaé ana’ buwana muto Hiram silaong ana’ kappala iya mappangalamangngé. Sompe’ni mennang lao ri wanuwa Ofir silaong ana’ buwana Salomo sibawa mala polé kuwaro 15.000 kilo ulaweng nanatiwii lao ri Salomo.
bug_Latn bug_Latn bug_Latn bug_Latn bug_Latn bug_Latn bug_Latn unk bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn